b"\n_START_ARTICLE_\nDe vises sten\n_START_SECTION_\nOprindelse\n_START_PARAGRAPH_\nDe Vises Sten kommer ind i europ\xc3\xa6isk kultur i det 12. \xc3\xa5rhundrede med overs\xc3\xa6ttelsen til latin af en arabisk bog, der p\xc3\xa5 latin fik titlen Liber de compositione alchemiae eller Liber Morieni . I denne bog fort\xc3\xa6lles om en ung prins', der ops\xc3\xb8ger en gammel vismand, Morienus, der skal have levet n\xc3\xa6r Jerusalem, for at l\xc3\xa6re alkymiens hemmeligheder. Morienus omtaler \xe2\x80\x9den sten, der ikke er en sten\xe2\x80\x9d. \xe2\x80\x9dDenne sten\xe2\x80\x9d skabes ved et \xe2\x80\x9dstort arbejde\xe2\x80\x9d, som muligvis er af spirituel art. Stenen er sart for f\xc3\xb8lelsen og er mildere at r\xc3\xb8re ved end dens substans. Den er tung men med en s\xc3\xb8d smag, og dens sande natur er luftens natur. Stenen findes et s\xc3\xa6rligt sted, dette sted er overalt. Dette sted er de fire elementer, og der er fire d\xc3\xb8re, der skal \xc3\xa5bnes med hver sin n\xc3\xb8gle, f\xc3\xb8r man kan se stenen. Stedet er et hus, der har en overflade, der er uendelig._NEWLINE_Kristne munke, som f.eks. Thomas Aquinas, skriver, at alkymi er en sv\xc3\xa6r kunst men absolut mulig. Albert den Store skriver, at alle metaller kan transmuteres til hverandre, n\xc3\xa5r blot man efterligner naturens arbejde. En forfatter, muligvis samme Albert, skriver: Kun t\xc3\xa5ber foragter alkymien, fordi de ikke forst\xc3\xa5r den. _NEWLINE_De Vises Sten blev sammenlignet med den hj\xc3\xb8rnesten, der blev kasseret af bygmestrene (Salme 118:22), med den sten, som Jakob hvilede sit hoved p\xc3\xa5 og med Jesus selv. Alkymistens str\xc3\xa6ben efter at skabe guld blev derfor lige s\xc3\xa5 meget et sp\xc3\xb8rgsm\xc3\xa5l om at opn\xc3\xa5 indsigt i verden og n\xc3\xa6rme sig gud.\n_START_SECTION_\nFremstilling\n_START_PARAGRAPH_\nAlkymister har gennem tiden udgivet mange skrifter med s\xc3\xa6rdeles kryptiske anvisninger p\xc3\xa5 fremstillingen af De Vises Sten. En udbredt forestilling var, at materialet (prima materia) skulle gennemg\xc3\xa5 tre faser, den sorte (nigredo eller Ravnehovedet der symboliserer destruktionen som svarer til Jesu korsd\xc3\xb8d), den hvide (albedo, Den Hvide Svane) og den r\xc3\xb8de (ultima materia) som var den reneste og den eneste, der kunne transmutere u\xc3\xa6dle metaller. _NEWLINE_Andre forfattere beskrev andre veje til De Vises Sten eller Eleksiren eller Tinkturen. Der startedes ogs\xc3\xa5 med Materia prima (til tider kaldet Dragen eller Den Gr\xc3\xb8nne L\xc3\xb8ve), hvortil man tilsatte f.eks. Liljen eller De Vises Guld. Stoffet skulle anbringes i Det Filosofiske \xc3\x86g, der igen blev anbragt i Den Hermetiske Ovn. I stedet kunne benyttes en glaskolbe. Man kunne s\xc3\xa5 se forandringerne. Her kunne stadier som Regnbuen og P\xc3\xa5fuglen optr\xc3\xa6de inden den sidste forvandling._NEWLINE_Et mindre kompliceret forslag gik ud p\xc3\xa5 at samle Solens og M\xc3\xa5nens str\xc3\xa5ler med en magnet og et br\xc3\xa6ndglas._NEWLINE_Der blev opl\xc3\xb8st, destilleret, filtreret og inddampet i mange laboratorier rundt om i Europa. De mange eksperimenter p\xc3\xa5 at finde Materia Prima og de andre n\xc3\xb8dvendige ingredienser og med at afpr\xc3\xb8ve forskellige processer gav efterh\xc3\xa5nden et begyndende indblik i kemien.\n_START_SECTION_\nDe vises sten i dag\n_START_PARAGRAPH_\nUdtrykket De Vises Sten anvendes i dagligt sprog som en vanskeligt opn\xc3\xa5elig l\xc3\xb8sning p\xc3\xa5 et sv\xc3\xa6rt problem, ofte i form af vendingen \xe2\x80\x9dX har ikke fundet De Vises Sten\xe2\x80\x9d._NEWLINE_ _NEWLINE_Stenen optr\xc3\xa6der i forskellige former i popul\xc3\xa6rkulturen, som i f.eks. Harry Potter-b\xc3\xb8gerne."